Gee God Net 'n Kans - Joy! Digital
Gee God Net 'n Kans
Deur: Pastoor Rudi Briel
Gee God net 'n kans," het ek kleintyd eendag van die kansel af in 'n stampvol kerk gehoor. Ek kon dit nie verstaan nie. Hoe gee jy vir God 'n kans? Hy, die Almatige, Alomteenwoordige in die heelal, doen dan net soos dit Sy wil is.
Onder begeleiding van die pyporrel het ek dit ook geleer: "Doen slegs U wil, Heer, U wil met my." Vir my was die gedagte om God net 'n kans te gee, verspot. Soos die jare aangestap het, het ek egter die waarheid van hierdie ernstige oproep ontdek.
Wanneer dit kom by die hart, hoe verlore of duister, kan God niks doen sonder die kans wat jy Hom gee nie – om by die deur in te stap waaraan Hy vir soveel jare reeds liefdevol klop. By die traanbedrupte boetelingsbank het ek dit gesien, langs menige sterfbed en ook weer eendag by 'n erediens. "Gee God net 'n kans," het ek daardie dag pleitend van die kansel af gemaan.
My ondersoekende blik het te ruste gekom op die leë oë van die vreemde boemelaar wat vlak voor my gesit het. Die erediens het verdaag en terwyl ek my preeknotas wegpak in die hoop dat dit iemand se hart vandag geraak het, kom die ontstellende nuus: 'n Vragmotor het die vreemde boemelaar reg voor die kerk morsdood gery! Met bewende hande om my Bybel geklem, het ek versteen gewonder: Het die arme boemelaar God 'n kans gegee?
Daardie somber Sondag was die laaste kans vir 'n soekende siel en 'n soekende God. "Daarom, soos die Heilige Gees spreek: Vandag as julle sy stem hoor, verhard julle harte nie …" – Hebreërs 3:7-8. Gee God net 'n kans!